Az UHF sáv „újratervezve”

Kissné Akli Mária
Nemzeti Média- és Hírközlési Hatóság

A 700 MHz-es sáv a műsorszórás mellett elsődleges jelleggel mozgó szolgálatok részére is kijelölésre kerül a 2015 novemberében megrendezésre kerülő WRC-15 értekezleten. Hivatalos döntés még nincs, de az Európai Unió országainak várhatóan fel kell szabadítani 2020 körül mobil szolgálatok számára a sávot. Az is várható, hogy a nem EU tagországok egy része is megszünteti majd a műsorszórást a 700 MHz-es sávban.

A 800 MHz-es sáv kiürítése a földfelszíni televízió műsorszórás számára felhasználható UHF sávi spektrumot mintegy 18 %-kal csökkentette. A 700 MHz-es sáv a megmaradt UHF TV spektrum 30 %-át adja, melynek kiürítése érzékenyen érinti a jelenleg is működő földfelszíni digitális televíziós hálózatokat. A 700 MHz alatti 490-694 MHz-es sávban a GE06 terv alapján három 90% fölötti lakossági ellátottságot biztosító országos hálózat megvalósításához elegendő frekvenciánk van. 

Számos kérdőív és felmérés eredményei alapján elmondható, hogy az ITU 1. körzetének országaiban, sőt még az Európai Unió országaiban is különbözőek a hosszú távú spektrumigények a műsorszórást tekintve. Néhány EU tagállam bővíteni kívánja a műsorkínálatát, HD tartalmait, valamint szeretné bevezetni az UHD technológiát. Az EU tagországok nagy része szerint kiemelt jelentőségű, hogy a földfelszíni platform ingyenesen fogható csatornákat is nyújt, emellett egyetértés van abban, hogy a földfelszíni TV műsorszórás életképessége csak elegendő adatátviteli kapacitás megléte mellett biztosítható. 

Már évekkel ezelőtt felmerült a kérdés, hogyan lehetne a sávcsökkenés következményeit enyhíteni. Az ötletek között szerepelt a DVB-T hálózatok áttervezése a maradéksávban spektrumhatékony megoldások figyelembe vételével. Az RRC06 példájából is tudjuk, hogy ez nem lehet egyedi országok döntése. A műsorszóró sávban új frekvenciaterv csakis a régió összes országának közös akaratával és együttműködésével lehetséges. Tíz évvel az RRC06 után ITU szintű tervező értekezlet megrendezésére nincs lehetőség. Megoldásnak a többoldalú egyeztetések tűnnek. Erre jó példa az RRC06-t megelőző előkoordinációs tevékenység, ahol 4-10 országból álló koordinációs csoportok alakultak, és két évig tartó egyeztetés eredményeként került elfogadásra a digitális terv. Ehhez hasonló koordinációs csoportok alakultak és alakulnak jelenleg is a 700 MHz-es sáv áttervezésére. 

Az előadásban szeretném bemutatni a megalakult csoportok céljait, eredményeit és Magyarország részvételét ebben a folyamatban.